google/wiki40b huggingface dataset:
מלון טריפ ירושלים בת שבע

היסטוריה

המלון, שנקרא בעבר "מלון טירת בת שבע", נפתח לראשונה בפברואר 1969 והיה בבעלות מרדכי בן חיים ("רחביה מקרקעין" או בעבר "טירת בת שבע בע"מ"). למלון היו 70 חדרים בשבע קומות. רשת מלונות בזל (היום רשת 'אטלס') שכרה אותו לחמש שנים אך החזירה את המפתחות כעבור שלוש שנים בקירוב בשל סכסוך עם הבעלים. אחר כך הושכר כמשרדים של הסוכנות היהודית שהמטה שלה ממוקם בסמוך.
ביולי 2005 נמכר המבנה, כחלק מתהליך כינוס נכסים, לקבוצת משקיעים אמריקאים תמורת 11.2 מיליון דולר. לפני מכירת הנכס וכחלק ממדיניות התחדשות מרכז העיר, הוועדה המקומית אישרה לשנות את ייעוד הנכס ממלונאות למגורים, והתירה להקים בו מבנה רב קומות בשטח של 10,000 מ"ר עם 80 יחידות דיור. שנה לאחר מכן, הוגשה למתחם תוכנית של האדריכל אילן פיבקו. התוכנית עוררה ביקורת רבה ולא עברה בוועדות, הן בגלל גובה המבנים והן מחשש שהעיצוב אינו מתאים לעיר. 
בשנת 2016 הושכר המלון על ידי היזם ראובן אלה, שבבעלותו גם מלון הספא "כרמים" בירושלים, מלונות "דניאל" ו"פאבליקה" בהרצליה, ושבעה מלונות בגרמניה, ועבר שיפוץ נוסף. 
המלון נפתח רשמית במאי 2017. כיום במלון ישנן 11 קומות והוא מכיל 79 חדרי אירוח במגוון גדלים וסוויטה אחת. המלון פועל תחת המותג "טריפ" אשר שייך לרשת בתי המלון העולמית "וינדהאם", כשזהו המלון הראשון והיחיד שפועל כיום בישראל ושייך למותג זה.
על ניהול המלון אחראית רשת "לשם מלונות", הזכיינית של רשת "וינדהאם" בישראל, אשר מנהלת בתי מלון שונים ברחבי ישראל, בהם רמדה חדרה, רמדה נתניה ורמדה נצרת.
ספורט אולימפי

ספורט אולימפי הוא כל ענף ספורט הנכלל בתוכנית המשחקים של הוועד האולימפי הבינלאומי ומשתתף במשחקי הקיץ או משחקי החורף. לפי החלטת הוועד האולימפי, ענפי ספורט שונים נכנסים ויוצאים מהתוכנית לאורך כל שנות קיום המשחקים בעידן המודרני. במשחקים שהתקיימו בלונדון בשנת 2012 התחרו הספורטאים ב-26 ענפי ספורט, ב-36 דיסציפלינות והתקיימו 302 תחרויות. משחקי החורף כוללים 7 ענפים ו-15 דיסציפלינות, בהם כ-80 תחרויות שונות.

הגדרות

לפי הוועד האולימפי, ענף ספורט הוא כל תחום משחקים שיש לו ארגון או פדרציה עולמית הקובעת חוקים ועורכת את אליפויות העולם בתחום. לדוגמה, השחייה מנוהלת על ידי פדרציית השחייה הבינלאומית, FINA, והיא מאגדת 5 דיסציפלינות: שחייה תחרותית, שחייה צורנית, שחייה במים פתוחים, כדורמים וקפיצה למים. מדליות מוענקות לשלושת המנצחים או הנבחרות במקומות הראשונים עבור כל תחרות ממגוון התחרויות המקויימות בתוך הדיסציפלינה. בדוגמת השחייה, כל תחרות נקראת משחה ומדליות יוענקו לשלושת השחיינים שניצחו בגמר המשחה למאה מטרים גב לגברים, למשל.

ענפים אולימפים

הענפים האולימפים הם ענפי הספורט הכלולים בתוכנית האולימפית המפורסמת על ידי הוועד האולימפי. הענפים נקבעים לפי שכיחות העוסקים בהם בעולם, כמות המדינות השולחות ספורטאים לענפים אלו, מסורת הענפים ועוד. מפעם לפעם, כפי שנקבע בכינוסי הוועד, מעודכנת הרשימה. ענפים אחדים יוצאים ממנה וענפים אחדים מוכנסים אליה. כך לדוגמה, גולף וראגבי הוכנסו לרשימה לקראת אולימפיאדת ריו דה ז'ניירו (2016).
רשימת הענפים האולימפים מפורטת בתבנית בתחתית דף זה.

ענפי הדגמה

במרבית המשחקים במאה העשרים, שותפו ענפי הדגמה. ענפים אלו אינם ענפים אולימפים מוכרים, אך הם משתתפים במשחקים כיוון שהם ענפים פופולריים במדינה המארחת, ענפים אותם בוחן הוועד האולימפי או כאלה המיועדים להוסיף עניין ולמשוך קהל.
ענפים אחדים מענפי ההדגמה נכנסו לתוכנית האולימפית עם השנים, כדוגמת בייסבול (שגם הוצא ממנה), טניס וג'ודו, וענפים מסוימים לא הופיעו שוב בעתיד כדוגמת העפת עפיפונים, לקרוס ופולו על גבי אופניים. ענפי הדגמה קיימים גם במשחקי החורף, וקרלינג היה ענף הדגמה באולימפיאדת לייק פלאסיד (1932) ונכנס לתוכנית בשנת 1998.
הוועד האולימפי הבינלאומי החליט כי לאחר משחקי 1992 לא יהיו יותר ענפי הדגמה. מאז לא נערכו תחרויות בענפי הדגמה, למעט תחרות וו-שו שנערכה במשחקי בייג'ינג לבקשת הוועד האולימפי הסיני.

לקריאה נוספת

עמנואל גיל, המשחקים האולימפים, הוצאת מסדה, 1976
הצייד (סרט)

הפקה

הכותרת לתסריט הסרט הייתה במקור "דרקון אדום". דינו דה לורנטיס, שהפיק את מרבית סרטי חניבעל לקטר, שינה את השם ל"צייד אדם" עם הפצתו לבתי הקולנוע. מאן לא אהב את שמו החדש של הסרט, כי מצא אותו "נחות", אך נאלץ לעמוד בנסיבות. דה לורנטיס שינה את השם כדי שלא יחשבו שזהו המשכו של הסרט "דרקון לחימה" שאותו הפיק ועסק באמנויות לחימה. הסרט צבעוני ברוח של מאן.

הפצה

הסרט יצא לאקרנים בארצות הברית ב-15 במרץ 1986, והסכומים שגרף בתחילת השבוע שבו הוקרן היו לא רעים, אם כי המצב הידרדר בהמשך. בצרפת, "הצייד" הוקרן ב-9 בנובמבר 1987, וזכה בפרס הביקורת הצרפתית; הבכורה בבריטניה נדחתה במשך זמן רב, עד שהוקרנה לציבור הרחב ב-24 בפברואר 1989; בפולין הוא הוקרן לראשונה ב-11 בינואר 2009. בספטמבר של אותה שנה, הוקרן הסרט ב-3D. ב-19 במרץ 2011 הוקרן הסרט מחדש באיכותו המקורית לציון 25 שנה להסרטתו. הבמאי, מייקל מאן, היה נוכח באירוע.
הסרט יצא במהדורת DVD ב-10 באוקטובר 1998. ב-2000 יצאה להקרנה מוגבלת גרסת הבמאי שלו, וב-2003 היא יצאה על גבי DVD.
הסרט יצא על גבי תקליטור HD-DVD בידי חברת MGM (מחזיקת הזכויות על סרטי לקטר) שלוש פעמים, ב-2004, ב-2007 וב-2009, כחלק מערכה הכוללת את כל סרטי חניבעל לקטר ו"בונוסים" האופייניים למהדורות אלה, כגון סיפורי "מאחורי הקלעים" למיניהם.

פסקול

פסקול הסרט יצא במהדורה מוגבלת על גבי מדיות בדצמבר 1986. הפסקול יצא מחדש לחנויות על גבי תקליטור במרץ 2010.
קלאודיה כריסטיאן

קריירה

כריסטיאן החלה את דרכה בתפקידי אורח בסדרת הטלוויזיה "וובסטר" ובסדרת הפעולה המשטרתית "טי ג'יי הוקר" – סדרה בהפקתו של המפיק הנודע אהרון ספלינג. תפקידה המשמעותי הראשון היה תפקיד אורח בסדרת הטלוויזיה "דאלאס", ובסדרת הדרמה "ברנג'רס" (Berrenger's) בתפקיד מלודי יו. תפקידי אורח נוספים כוללים את הסדרות "ג'ייק והשמן", "האנטר", "רצח במשיכת קולמוס", "צוות לעניין", "זינוק לאתמול", "פרקליטי אל איי", "NYPD Blue" ו"ניפ/טאק".
בשנת 1991 שיחקה בקומדיה הסאטירית "אחורה באפלה" בכיכובם של ביל פקסטון ורוב לאו. בשנת 1994 קיבלה כריסטיאן את תפקיד קומנדר סוזן איבנובה בסדרת המדע בדיוני "בבילון 5", תפקיד אשר גרם לה להתפרסם בקנה מידה עולמי בהתאם להצלחתה המרשימה של הסדרה. בהמשך דרכה לקחה כריסטיאן תפקידים בסרטים שונים כגון "הנסתר" (The Hidden), "הגן" (The Garden), "שוטר מטורף 2" (Maniac Cop 2), "חצי מת" (Half Past Dead) ותפקיד אורח בתסכית רדיו של הסדרה הבריטית "דוקטור הו". ב-2014 שיחקה בתפקיד אורח בסדרות "קאסל" ו"המנטליסט", ב-2017 התארחה בסדרה "NCIS", וב-2018 גילמה את קפטן מיינראד בסדרה "מוקד 911" בפוקס.
מסאקי שיראקאווה

ביוגרפיה

שיראקאווה נולד בפוקואוקה. בשנת 1972 הוא קיבל תואר ראשון מאוניברסיטת טוקיו וב-1977 השלים את לימודי התואר השני שלו בכלכלה באוניברסיטת שיקגו.
שיראקאווה הצטרף לבנק יפן ב-1972. במסגרת תפקידיו המגוונים בבנק שימש, בין השאר, מנכ"ל הסניף של הבנק באויטה ומנהל המשרד של הבנק בניו יורק. בשנת 2006 פרש והצטרף למחלקה למדיניות ציבורית באוניברסיטת קיוטו, אך חזר אל בנק יפן ב-2008. מועמדותו לתפקיד נגיד בנק אושרה ב-9 באפריל 2008. ב-19 במרץ 2013 סיים שיראקאווה את כהונתו כנגיד. שיראקאווה דורג במקום השישי ברשימת האנשים החזקים בעולם של המגזין ניוזוויק, יחד עם שני כלכלנים בכירים אחרים: בן ברננקי (מקום רביעי) וז'אן-קלוד טרישה (מקום חמישי).
ירוואן

היסטוריה

עדויות ארכאולוגיות מראות שמצודה צבאית בשם "ארבוני" עמדה באזור החל מהמאה השמינית לפני הספירה, על מנת להגן על צומת הדרכים החשובות שעברו באזור זה.
בשל חשיבותה האסטרטגית, ירוואן נכבשה פעמים רבות הן על ידי הפרסים והן על ידי האימפריה העות'מאנית. בשנת 1827 נכבשה העיר על ידי רוסיה בעקבות תבוסתה של פרס במלחמת רוסיה-פרס, ושלטונה של רוסיה הוכר רשמית בהסכם טורקמנצ'אי בשנת 1828.
בתחילת המאה ה-20 מנתה אוכלוסייתה של ירוואן כ-30,000 תושבים. ב-1917 התפרקה האימפריה הרוסית בעקבות מהפכת אוקטובר. בעקבות זאת, הוכרזה בפברואר 1918 הרפובליקה הדמוקרטית הפדרטיבית של עבר הקווקז אשר התקיימה זמן מועט והתפרקה ב-28 במאי אותה שנה. לאחר ההתפרקות הייתה ירוואן לבירתה של הרפובליקה הדמוקרטית שהוקמה במדינה.
ב-29 בנובמבר 1920 כבש הצבא האדום את ירוואן במהלך מלחמת האזרחים ברוסיה. הלאומנים הצליחו להשיג שליטה מחודשת על העיר בפברואר 1921, אך זו נפלה פעם נוספת לידי הכוחות הסובייטים ב-2 באפריל 1921.
ברפובליקה הסובייטית של ארמניה הייתה ירוואן עיר הבירה. תחת השלטון הסובייטי עברה ירוואן תנופת פיתוח והפכה לעיר גדולה, על-פי תוכניות שהוביל האדריכל אלכסנדר טמניאן.
לאחר נפילת ברית המועצות הפכה ירוואן בשנת 1991 לבירתה של ארמניה העצמאית.
אחד האתרים החשובים בעיר הוא מתחם הזיכרון לרצח העם הארמני הכולל שלוש אנדרטאות ואת המוזיאון לרצח העם הארמני השוכנים על גבעה נישאה המשקיפה על העיר. מתחם האנדרטאות הוקם בשנת 1967 בעקבות הפגנות ירוואן שהתקיימו בשנת 1965.

גאוגרפיה

העיר נמצאת בגובה ממוצע של כ-990 מטר מעל פני הים (865 מטר באזור הנמוך יותר, ו-1,390 מטר באזור הגבוה יותר).
חלקה הצפוני של העיר מוקף בהרים משלושה כיוונים, וחלקה הדרומי יורד אל גדות נהר הרזדאן, פלג של נהר ארס.
בקיץ בירוואן יבש וחם, כשהטמפרטורה באוגוסט עשויה להגיע אף לכדי 40 °C. בחורף הטמפרטורות נמוכות, והטמפרטורה בינואר היא מגיעה לכ °C‏(15-). כמות המשקעים נמוכה, ומגיעה מדי שנה לסביבות ה-350 מ"מ.

תחבורה

נמל התעופה הבינלאומי זברטנוטס הוא נמל התעופה הראשי של העיר, ובסיסה של חברת התעופה ארמניה אייר-קומפני

כלכלה

בעיר שווקים עשירים בתוצרת חקלאית ובעבודות יד של בעלי מלאכה מסורתיים וכמו כן מרוכזים בה בתי התעשייה הראשיים לעיבוד כימיקלים, מתכות וטקסטיל. נמל התעופה של העיר הוא סברטנוס ובעבר שימש כבסיסה של חברת התעופה הלאומית דאז, ארמאוויה.

השכלה

בעיר ממוקמת אוניברסיטת ירוואן, והאקדמיה הארמנית למדעים.
ביצ'נטה ליזארזו

קריירת מועדונים

ליזארזו הוא באסקי, והחל את קריירת המשחק המקצוענית שלו במדי ז'ירונדן דה בורדו, עימה העפיל לגמר גביע אופ"א 1996 נגד באיירן מינכן הגרמנית, בו הפסידו. לאחר 8 עונות בבורדו, עבר לשחק במועדון הבאסקי-ספרדי אתלטיק בילבאו ב-1996. בבילבאו, נחשב ליזארזו לשחקן הלא הבאסקי הראשון  שאינו ספרדי שמשחק עבור המועדון מאז מלחמת העולם הראשונה. אחרי עונה אחת בספרד, עבר ליזארזו ב-1997 למועדון הכדורגל באיירן מינכן, בו שיחק 7 עונות רצופות. בסוף עונת 2004, חתם ליזארזו במועדון הצרפתי אולימפיק מארסיי. למרות זאת, חצי שנה בלבד לאחר שחתם בצרפת, חזר ליזארזו לקדנציה נוספת בבאיירן מינכן בינואר 2005.
במהלך הקיירה שלו ככדורגלן, זכה ליזארזו בשישה תוארי אליפות הבונדסליגה הגרמנית עם באיירן מינכן, ובנוסף זכה 5 פעמים בגביע הגרמני, ובגביע הביניבשתי. כאשר שיחק בבאיירן מינכן בין 2005-2006, ליזארזו לבש את החולצה מספר 69, כסמל למספר צירופי מקרים, שנת לידתו (1969), גובהו (1.69 מטר) ומשקלו (69 ק"ג).
ליזארזו הכריז על פרישתו ממשחק פעיל ב-30 באפריל 2006, ארבעה ימים לאחר שעמיתו לנבחרת, זינאדין זידאן הכריז על פרישה. הוא סיים את הקריירה שלו, כשלזכותו התואר "השחקן הצרפתי המעוטר ביותר בהיסטוריה".

קריירה בינלאומית

הופעת הבכורה שלו במדי הנבחרת הצרפתית הייתה ב-14 בנובמבר 1992, במשחק נגד נבחרת פינלנד. מאז הוא שיחק במדי הנבחרת 97 משחקים, בהם כבש 2 שערים. הוא זכה עם נבחרתו במונדיאל 1998 וביורו 2000.

חיים אישיים

ארגון הטרור הבאסקי, אט"א, איים על חייו של ליזארזו כיוון שלא תרם לו כסף, שהארגון החשיב ל"מס המהפכה". על שמו של ליזארזו קרוי אצטדיון, בחבל הבאסקים הצרפתי, אצטדיון ביצ'נטה ליזארזו (בעבר נקרא "אצטדיון בלצ'ניה"). הוא מאורס לזמרת והשחקנית הצרפתייה אלסה לונג'יני. לליזארזו בן מאשתו הקודמת.
שמעון אדרי

שירותו הצבאי

עם גיוסו לצה"ל בנובמבר 1993, התנדב ליחידת דובדבן. ביחידה עבר אדרי מסלול הכשרה כלוחם וכמפקד כיתה ויצא לקורס קציני חי"ר. עם סיום הקורס שב ליחידת דובדבן כמפקד צוות, ולקח חלק במבצעים מיוחדים ולחימה כנגד הטרור הפלסטיני בשטחי יהודה ושומרון.  בהמשך שימש כמפקד פלגה ביחידה. בשנת 1999 מונה לתפקיד מפקד פלוגת מסלול בגדוד 932 בחטיבת הנח"ל.
באוגוסט 2006 הועלה לדרגת סא"ל ומונה למפקד גדוד 932 (גרניט), בתפקידו שימש עד שנת 2008. לאחר מכן שימש מג"ד במגמת להב בבה"ד 1 עד 2009. בנובמבר 2009 מונה למפקד יחידת דובדבן, ופיקד עליה בין היתר במבצע לעצירת המחבלים אשר ביצעו את הפיגוע באיתמר, אדרי סיים את תפקידו בספטמבר 2012. במהלך 2012 הועלה לדרגת אל"ם ומונה למפקד חטיבה 5, בתפקידו שימש  עד שנת 2015. ב-2015 מונה למפקד מרכז אימונים באש (מא"ש) במל"י. בעקבות תאונת אימונים בה נהרג קצין צה"ל נרשמה לאדרי הערה פיקודית. את תפקידו במל"י סיים באוגוסט 2016.
משלי

מקור הספר

על פי המסורת היהודית, ספר משלי נכתב על ידי שלמה המלך, ונראה כי מרבית קובצי המשלים היו ידועים ונפוצים בעם, ונאספו ונערכו בתקופת המלך חזקיהו, כפי שנאמר במשנה: "חזקיהו וסיעתן כתבו ישעיהו, משלי, שיר השירים וקהלת" (בבא בתרא טו). וכן נאמר בראש פרק כה: "גם אלו משלי שלמה אשר העתיקו אנשי חזקיהו מלך יהודה". היו מבין הרבנים שאף פירשו את "העתקת המשלים" בימי חזקיה (המופיע בחלקו השני של הספר), כתרגום משלים עתיקים משפה זרה.
חוקרי המקרא אומרים כי ספר משלי לא נכתב על ידי כותב אחד בזמן אחד, אלא הוא אוסף של משלים מתקופות שונות, ולעיתים מרוחקות מאוד זו מזו. קשה מאוד לתארך את זמני קבוצות המשלים השונות, בייחוד מפני שמשל היה צורה ספרותית מקובלת במזרח הקדום וייתכן שחלקים ממשלי פשוט נלקחו כמות שהם מכתבי עם אחר, כגון כתבי אמנ-אמ-אפה המצריים, והוראות שורופק משומר. לפי פרופ' אלכסנדר רופא בשם חוקרים נוספים, בספר תשעה חלקים, כשבראשם משלים המיוחסים לשלמה המלך, ובתווך משלים של חכמי האומות, ועורך המשלים, הוסיף "תיקון" לנוסח העתיק, המשליך את המוסר ודרך הטוב על מעשיו של האדם בלבד, ואילו הפסוקים המתקנים, מורים על כך שעיקר החשיבות היא הביטחון בקב"ה, ולפי מצוותיו.
ולרי פטרוב

קורות חיים

ולרי פטרוב היה שם העט של ולרי נסים מבורך (בבולגרית: Валери Нисим Меворах), אשר נולד בסופיה לעורך הדין פרופסור נסים מבורך שכיהן כשגריר בולגריה בארצות הברית ובאו"ם ולמריה פטרובה שהייתה מורה לצרפתית בבית ספר תיכון. הוא בוגר הפקולטה לרפואה של אוניברסיטת סופיה. ב-1935 הוציא לאור את ספר השירה הראשון שלו ובהמשך, לאחר פרסום החוק להגנת האומה החל לכתוב תחת שם העט ולרי פטרוב, תוך שהוא מאמץ את שם משפחתה של אימו וזאת בשל רדיפות היהודים בבולגריה.
ב-1944, לאחר ההפיכה שהובילה חזית המולדת הבולגרית והצטרפות בולגריה לבעלות הברית, הועסק פטרוב ככתב צבאי. לאחר תום המלחמה נמנה עם מייסדי ועורכי העיתון הסאטירי "Стършел" - "הצירעה" ובהמשך כיהן כנספח התרבות בצירות הבולגרית באיטליה. לאורך הקריירה הוציא לאור פטרוב 12 ספרי שירה, וכתב 19 תסריטים לסרטי קולנוע ואנימציה ו-8 מחזות. הסרט מעבר לכל חלום מתבסס על תסריט שכתב פטרוב ב-1981. כמו כן תרגם ולרי פטרוב מיצירותיהם של יוהאן וולפגנג פון גתה וויליאם שייקספיר לבולגרית. פטרוב זכה להוקרת הממסד האמנותי הבולגרי ולפרסים רבים על תרומתו לתרבות בבולגריה. ב-2007 זכה לפרס הוקרה מיוחד שהוענק לו על ידי ראש ממשלת בולגריה דאז סרגיי סטאנישב וב-2011 בפרס האקדמיה הבולגרית למדעים.
בראשית שנות ה-90 של המאה ה-20 כיהן פטרוב כחבר הפרלמנט הבולגרי ולתקופה קצרה היה סגן יושב ראשו. ולרי פטרוב הלך לעולמו ב-27 באוגוסט 2014 בסופיה, לאחר שלקה בשני אירועים של שבץ מוחי והוא בן 94 שנים.
קהילת בני האושר

קהילת בני האושר (בצרפתית: Communauté des Béatitudes) היא קהילה קתולית אשר נוסדה בצרפת בשנת 1973. הקהילה נמצאת בישראל משנת 1975 ומקום מושבה הוא באמאוס ניקופוליס בשפלת יהודה. הקהילה היא אחת מ"הקהילות החדשות" שנוסדו בכנסייה הקתולית, כחלק מתנועת ההתחדשות הנוצרית, שהתעוררה כתגובה לקריאתה של מועצת הוותיקן השנייה שהתקיימה בשנים 1962–1965. על חברי הקהילה נמנים כמרים, נזירות ונזירים, אנשים בודדים וגם משפחות.
מקור שם הקהילה הוא בדרשה שישו נשא מעל הר האושר מצפון לכנרת: "אשרי עניי הרוח, כי להם מלכות השמיים..."

הקמת הקהילה

בקהילת בני האושר חברים כ- 1500 איש ואישה ב -70 מרכזים במקומות שונים בעולם. רוב המרכזים קיימים בצרפת אשר בה הוקמה הקהילה על ידי ג'רארד קרואסן (Gérard Croissant), שהיה איש דת פרוטסטנטי, ואשתו ז'ו. קרואסן, הציע לאשתו ולזוג חברים להקים קומונה דתית קטנה שתפעל על פי דרך תאולוגית חדשה. עם הקמת הקהילה בעיר מונפלייה בדרום צרפת בשנת 1973, הוא שינה את שמו לאפריים קרואסן והמיר את דתו לקתולית. תחילה נקראה הקהילה בשם קהילת אריה יהודה וקורבן השה. שם זה שונה כעבור זמן לשמה הנוכחי של הקהילה, ושמה הראשון מופיע על גבי הצלבים אותם עונדים חברי הקהילה. 
מייסד הקהילה הטיף לחיים שיתופיים, מעורבות חברתית, הסתפקות במועט וויתור על רכוש ונכסים פרטיים. הקהילה פועלת למען התקרבות לדתות ולזרמים נוצריים אחרים. בישראל פועלת הקהילה להבנה הדדית בין יהודים לנוצרים. בין חברי הקהילה כהני דת שחיים על פי כללי העדה הנוצרית הראשונה כפי שהיא מתוארת בברית החדשה.

הקהילה בישראל

הקהילה נמצאת בישראל משנת 1975. מטרתם של חברי הקהילה בישראל היא לפעול למען פיוס והבנה בין נוצרים ליהודים. בשנת 1993 קיבלה הקהילה מידי הכנסייה הקתולית את האחריות על אתר אמאוס ניקופוליס ליד לטרון. בני הקהילה מתחזקים את האתר ומארחים בבית השלום מבקרים, צליינים ופרחי כמורה הבאים לישראל כדי ללמוד יהדות ותנ"ך וכדי לסייר במרחבי הארץ.

לקריאה נוספת

קהילות שיתופיות של נוצרים בישראל / רמי דגני ורות קרק. בתוך אריאל 204-205, 2014, ע' 115-122
Me Gustas Tú

רקע

השיר יצא לאור במאי 2001 כסינגל השני מתוך אלבום הסולו השני של מאנו צ'או "Próxima Estación: Esperanza".
השיר מושר בספרדית כאשר הפזמון שלו מושר בצרפתית. זהו השיר המצליח ביותר של צ'או ברחבי העולם. הוא הגיע למקום הראשון במצעדים בספרד ואיטליה ולמקום השני בצרפת.
שני שירים נוספים מתוך האלבום מכילים את אותה מוזיקת רקע של Me Gustas Tu'.
מבנה השיר כולל אמירות של הדובר המזכיר בתחילת כל משפט מבתי השיר דבר מה שהוא אוהב, ובהמשך המשפט אומר Me Gustas Tu שמשמעותו אני אוהב אותך. לדוגמה, אני אוהב ים, אני אוהב אותך, אני אוהב אופנועים, אני אוהב אותך.
הפתיח לשיר הכולל את המילים "Doce de la noche en La Habana, Cuba. Once de la noche en San Salvador, El Salvador. Once de la noche en Managua, Nicaragua" הוא מחווה לתחנת "רדיו רלו" המשדרת מקובה.
קורפוס הפרשים החמישי (האימפריה הגרמנית)

היסטוריה

במהלך מתקפת קורלנד, התגלה לפיקוד העליון הגרמני כי בחזית המזרחית במלחמת העולם הראשונה, נפער פער גדול בין ארמיית הניימן והארמייה העשירית. לפיכך, ב-18 באוגוסט 1915, הוקם קורפוס הפרשים החמישי וכמפקדו מונה אויגן פון שמטוב. בהדרגה, הבין הפיקוד העליון הגרמני שהפרשים אינם יעילים בתנאים של מלחמת חפירות, וב-20 בנובמבר 1916 הפך הקורפוס לקורפוס חי"ר בשם הקורפוס ה-58. הקורפוס הועבר לחזית המערבית, ונכלל במסגרת הארמייה החמישית. הוא כלל את הדיוויזיות ה-240 ה-52 ה-31 והדיוויזיה הבווארית ה-15. הוא פורק עם סיום המלחמה.
סילביניו

קריירה

סילביניו החל את הקריירה שלו בקורינתיאנס, בה שיחק בין 1994 לבין 1999. בתקופתו עמה זכה ב-4 אליפויות ובגביע הברזילאי. בשנת 1999 הוא עבר למועדון האנגלי ארסנל, שם שיחק במשך שנתיים. בארסנל השתלב היטב ושותף ברוב משחקי הקבוצה. אולם, לאחר הצטרפותו של אשלי קול, שמשחק בעמדה זהה לסילביניו, הוא עבר לסלטה ויגו ב-2001. בסלטה ויגו שיחק שלוש שנים, בהן עזר לקבוצה להעפיל לליגת האלופות בפעם הראשונה בתולדותיה בעונת 2003/04.
בשנת 2004, הוא עבר לברצלונה בתמורה ל-2 מיליון אירו. בעונתו הראשונה קרע את רצועת הברך ומשום כך הושבת לשלושה חודשים. בתום עונתו הראשונה בקבוצה הופיע 21 פעמים בליגה. בעונות שלאחר מכן נאלץ לחלוק את זמנו במגרש עם ג'ובאני ואן ברונקהורסט ההולנדי ואריק אבידל הצרפתי שמשחקים כמגנים שמאליים, בדומה לסילביניו. עם ברצלונה זכה בשתי אליפויות ב-2005 וב-2006, ובליגת האלופות ב-2006, בנוסף לזכייה בטרבל (אליפות, ליגת האלופות וגביע המלך הספרדי) ב-2009. לאחר חמש שנים במועדון הקטלאני, סיים סילביניו את חוזהו ועבר למנצ'סטר סיטי האנגלית.
ב-7 ביולי 2010 הודיע על פרישתו ממשחק פעיל. ב-27 בספטמבר 2010 מונה לעוזר המאמן של קרוזיירו. במאי 2019 מונה למאמנה של אולימפיק ליון מליגת העל הצרפתית, והוא פוטר ב-7 באוקטובר, בעקבות רצף הפסדים של הקבוצה.
סילביניו שיחק בנבחרת ברזיל 6 פעמים, ב-2000 וב-2001. סילביניו מחזיק בדרכון ספרדי שהוענק לו ב-2004 לאחר ששהה במדינה שלוש שנים. זה איפשר לו לעקוף את הגבלת מספר השחקנים הלא-אירופאיים בליגה הספרדית.
מיגו (הלכה)

מיגו היא מילה בארמית שמשמעותה "מתוך". בהקשר ההלכתי היא משמשת כדי לתאר אנלוגיה בין שתי פעולות או תחולות, או הרחבה של פעולה או תחולה כך שתשמש גם לפעולה או תחולה אחרת.

יישומים

אחד היישומים בתלמוד למיגו, הוא כאשר רוצים להגיד שמתוך שיש לאדם רשות לעשות משהו אחד - יש לו רשות לעשות גם משהו אחר. לדוגמה: "מיגו דזכי לנפשיה זכי נמי לחבריה", כלומר, מתוך שהוא זוכה (קונה) לעצמו הוא קונה גם לחברו. לדוגמה: אדם עני יכול לאסוף פאה בשביל חברו, משום שהוא יכול לקנות אותה לעצמו.
מין אחר של "מיגו", הוא "מיגו דהוי דופן לעניין סוכה הוי דופן לעניין שבת". הלכה זו אומרת, כי למרות שכדי להחשיב רשות מסוימת כרשות היחיד יש צורך בשלוש דפנות, שונה הדבר בשבת סוכות, מכיוון שישנה הלכה למשה מסיני האומרת כי בהלכות סוכה די שיהיו שתי דפנות רגילות, ואילו הדופן השלישית תיתכן גם שתהיה טפח בלבד, ומכיוון שהתורה החשיבה טפח זה לדופן לעניין הסוכה, ניתן להחשיבה - באותה שבת עצמה בלבד, גם לעניין הלכות שבת.
בדיני הכשר טומאה, נאמר בחולין ששחיטה מכשירה את הבשר לקבל טומאה. ההסבר לכך הוא על פי רש"י, במיגו - מכיוון שהשחיטה מכשירה את הבשר לאכילה, היא גם מכשירה את הבשר לקבל טומאה. מכך ניתן להסיק ככל הנראה, שהתורה דרשה שיֵעשה מצד האדם מעשה המכשיר את הדבר לאכילה, ולכן המטרה המבוצעת על ידי מים, שפעולתם היא גמר מלאכת הפרי נפעלת גם על ידי שחיטה, שגם היא מעשה הנעשה מצד האדם כדי להכשיר את האוכל למלאכתו.
שאלת המיגו הידועה נשאלה גם בנוגע לסוגיא העוסקת בהלכות שיעור הוצאה המגבילות את מלאכת הוצאה רק במי שהוציא אוכל לרשות הרבים בשיעור מסוים שחשוב וראוי לאכילה או לזריעה בהתאם למטרה אליה היא מוצאת כדי שתחשב פעולה תועלתית - "מלאכה". בנוגע לאדם שזרק אוכל במידה פחותה מהשיעור ההלכתי והאוכל נח על חתיכה אחרת כך שלעניין טומאה הועילה זריקה זו לצרף את האוכל לאוכל אחר ולהחשיבו לשיעור מספיק שתוכל לחול עליו טומאת אוכלין, ומיגו (מכוח) שנחשבת זריקה זו כמלאכה ופעולה חשובה לעניין טומאה, תחשב זו גם פעולה חשובה לעניין שבת.
אהרון ליבסקינד

אהרון "דולק" ליבסקינד (1912 זביז'וב, פולין - 24 בדצמבר 1942 קרקוב, פולין) ראש תנועת הנוער עקיבא בקרקוב ובפולין. מנהיג תנועת המרי של מחתרת החלוץ הלוחם בקרקוב. הוביל פעילות התקפתית נגד הנאצים ונהרג בהתקלות עם כוחותיהם שרדפו אחריו. היה נשוי לפעילת המחתרת רבקה קופר.

מורשתו

הידיעות על הפעילות המוצלחת של המחתרת בקרקוב נפוצה ברחבי פולין ועוררו את פעילותן של מחתרות בגטאות נוספים.
אמירתו של ליבסקינד שנאמרה בדירת המסתור של הנהגת המחתרת ברחוב יוזפינסקא 13 נחרתה בהיסטוריה:
אין נסיגה מדרכנו. לא לקראת החיים אלא לקראת המוות אנו צועדים. אבל בזכותנו תופענה, אולי, בספר תולדות עמנו שורות אחדות שתספרנה על נוער יהודי, אשר לא הלך כצאן לטבח, אלא קם ונלחם על כבודו וכבוד עמו המושפל. למען שורות אלו כדאי למות
— אהרון דולק ליבסקינד, נובמבר 1942
.
יצחק צוקרמן, מפקד אי"ל, שהתנגד תחילה לפעולה בקפה "ציגנריה" הודה, בדיעבד, בחשיבותה והביע הערכה כנה ללוחמים:
קרקוב הייתה הראשונה במלחמה, וזו זכותה. מפקדיה – ליבסקינד, לאבאן ודרנגר – הראו לנו את הדרך להצלת כבודנו. ואם אנו חיים היום לא רק במועקת לב, אלא גם בראש מורם – הרי להם אנו חייבים את ההרגשה הזאת
— יצחק צוקרמן 1950
.
אלגברת הטנזורים

באלגברה מופשטת, אלגברת הטנזורים של מרחב וקטורי היא האלגברה (האסוציאטיבית עם איבר יחידה) החופשית מעליו.

הגדרה

יהי  מרחב וקטורי מעל שדה . אלגברת הטנזורים של  היא , עם פעולת הכפל בתור המכפלה הטנזורית (מעל ).
מבנייה זו מתקבלת אלגברה אסוציאטיבית עם יחידה.
כאשר המרחב V הוא סוף ממדי עם בסיס , אלגברת הטנזורים היא האלגברה החופשית ביוצרים , כלומר אלגברת הפולינומים הלא-קומוטטיביים ביוצרים האלה. החלפת בסיס משרה אוטומורפיזם של האלגברה.

אוניברסליות

כאמור, אלגברת הטנזורים היא האלגברה החופשית מעל . פירושו של דבר הוא שהאלגברה מקיימת תכונה אוניברסלית: כל העתקה ליניארית מ- לאלגברה כלשהי  "עוברת" דרך , כלומר קיים הומומורפיזם (יחיד)  כך שהדיאגרמה הבאה מתחלפת:
(כאשר  העתקת ההכלה).
כרגיל עם תכונות אוניברסליות, יש מבנה חופשי אחד לכל היותר, עד כדי איזומורפיזם; אלגברת הטנזורים היא המבנה החופשי הזה.

מנות אלגברת הטנזורים

כל אלגברה מתקבלת כאלגברת מנה של האלגברה הטנזורית המתאימה למרחב וקטורי כלשהו.
בשל היותה האלגברה הכללית ביותר (כזו שלא מקיימת יחסים לא טריוויאליים, פרט לאלו שכל אלגברה אסוציאטיבית מחויבת לקיים), ניתן "לכפות" עליה יחסים ואף זהויות (כמו קומוטטיביות) ולקבל אלגברות ידועות אחרות. דוגמאות מפורשות לאלגברות כאלה הן האלגברה הסימטרית (בה מוסיפים יחסים מהצורה ) - זוהי האלגברה החופשית הקומוטטיבית הכללית ביותר, ואלגברת קליפורד - בה מוסיפים יחסים מהצורה , עבור תבנית ריבועית .

דירוג

אלגברת הטנזורים היא אלגברה מדורגת לפי אורך הטנזורים. מפורשות, המרחבים  (מכפלה k פעמים) הם המרכיבים ההומוגניים, והאלגברה אמנם מדורגת משום שהעתקת הכפל מוגדרת לטווח הנכון:  על ידי מכפלה טנזורית.
ניתן גם להציג דירוגים אחרים, כדוגמת -דירוג, על ידי , כאשר  החלק הזוגי של , ו- החלק האי-זוגי.
ג'ון סטיוארט בל

ביוגרפיה

ג'ון בל נולד בבלפסט שבצפון אירלנד.

משפט בל

בשנת 1964 פרסם בל מאמר תחת הכותרת: "על פרדוקס איישנטיין פודולסקי רוזן" בו הוא גזר את אי שוויוני בל. מתאוריה זו עולה כי תאוריות של משתנים חבויים במכניקת הקוונטים אפשריות רק אם נוותר על עיקרון הלוקליות, כלומר רק אם השפעה מרחוק באופן מידי (יותר ממהירות האור) אפשרית.
מפרץ סואץ

מפרץ סואץ (בערבית: خليج السويس. תעתיק: ח'ליג' אל-סויס) הוא המפרץ המערבי משני המפרצים המתפצלים בקצהו הצפוני של הים האדום, התוחמים ביניהם את חצי האי סיני. המפרץ השני הוא מפרץ אילת במזרח.
אורכו של מפרץ סואץ הוא כ-300 קילומטרים, והוא משתרע לכיוון צפון-מערב. רוחבו נע בין 19 ל-32 קילומטר. בקצהו הצפוני שוכנת העיר סואץ ובה הפתח לתעלת סואץ. הכניסה למפרץ מדרום מבטאת את ראש שדה הנפט והגז גמזה. מקובל לקבוע את הגבול בין אפריקה לאסיה באמצע הגבול* בין הים האדום לאוקיינוס ההודי.
מפרץ סואץ הוא בקע חדש יחסית, תחילת היווצרותו משוערכת לפני כ26 מיליון שנה.